Braunau TG

Braunau estas komunumo en la distrikto Münchwilen de Kantono Turgovio, Svislando. Ĝi havis 673 loĝantojn je la 31-a de decembro 2007.

 Geografio 
Braunau situas sur monteto en la sudo de la Malantaŭa Turgovio norde la la sankt-gala urbo Wil. Al la komunumo apartenas ankaŭ la vilaĝoj Beckingen, Hittingen, Oberhausen kaj deksep etaj setlejoj. Sur monteto norde de Oberhausen situas la kastelruino Heitenau, kie en la malfrua mezepoko rezidis la Sinjoroj de Heitenau, la iamaj mastroj de Braunau. La teritorion de la komunumo trafluas norde de la kernvilaĝo la rivereto Hartenauerbach, alfluanto de Lauche, kiu siavice alfluas al la rivero Murg. Sude de la vilaĝo situas la monteto Braunauer Höchi kaj en oriento Braunauer Berg. En la suda flanko la rivereto Wiesentalbach fluas suden tra la valeto Wiesental tra Bronschhofen en Wil al la rivero Turo.

 Najbaraj komunumoj 
La komunumo Braunau limas en nordo al Affeltrangen, en nordoriento al Bussnang, en oriento al Wuppenau, en sudo al Bronschhofen (Kantono Sankt-Galo), en sudokcidento al Bettwiesen, kaj en okcidento al Tobel-Tägerschen.

 Trafiko 
Braunau atingeblas ek de Wil per buso en 15 minutoj.

 Historio 
La unua dokumenta mencio de Braunau datiĝas el la jaro 762 kiel Pramacunauia. En mezepoko la bienoj en Braunau plejparte apartenis al la Monaĥejo Sankt-Galo. En 1228 la malalta jurisdikcio pri Braunau transiris al la johanita komturejo Tobel, sub kies regado la loko restis ĝis la Helveta Revolucio en la jaro 1798. Ĝis 1998 Braunau estis parto de la municipkomunumo Tobel. Propra preĝejo estis ekkonstruita en Braunau en 1806 kaj inaŭgurita 1807. La hodiaŭa politika komunumo Braunau estiĝis per ĝia sendependiĝo de Tobel la 1-an de januaro 1999.

 Vidu ankaŭ 
 Aliaj lokoj kun la nomo Braunau

 Eksteraj ligiloj 
 Oficiala retejo de la komunumo Braunau
 Braunau en la Historia Leksikono de Svislando

 Bildoj